
Şeirlər
mən eşq küçəsində yaşayıram
TALEYİN
Ağlına gəlməyənləri,

ya da

dilə gətirmədiklərini

çırpır tale üzünə.

Yanaqlarından qan daman oğlunun

gözlərində cücərmədə

baxışların,

ya da 

qızının kipriklərində,

dalğalı saçlarında

gizlənmisən, elə bil.

Arxandan vura-vura

özünü göstərdi həyat.

Sapa düzdün ümidlərini

sabahların yollarına

sarıldıqca dağıldı.

Sən dünyanı belə bilməzdin.

Gözyaşlarının parıltısı sevincdən,

gah da sevincin ətəyindən süzülən

gözyaşlarından ibarətmiş 

taleyin.

              MƏN DƏ ELƏ....

Səni itirmək bahasına

başa gəldi bu dünya – 

bir dünyaya bədəlmişsən

itirincə anladım...

mən də elə hamı kimi...

Ayrılıqlar qovğasına

tuş gəlincə həyatım
sən durdun astanada

əl yelləmək düşdü mənə...

mən də elə hamı kimi...

İztirablar yolladın

arxanca

gündən-günə

həsrət vurdu kəllə-çarxa
gözlərinə baxa-baxa

unutmaq olmazmış səni...

mən də elə hamı kimi...

Qırdığın ümidlərini

sabahlara daşıyınca

inamlar itmirmiş, demə.

Qalxa-qalxa,

çökə-çökə

həyat dolur gözlərinə...

mən də elə hamı kimi...

Eh, əzizim,

kim demiş ki, “sənsiz olmur”?!

Yaşadıqca yaşanırmış...

Qovduğun arzularını

Bağrına basmağın varmış.

Adam insan olmaq üçün

bir deyil,

min deyil, 

bəlkə milyon kərə doğularmış.

Sən də tanımadın məni.

Əslində elə mən də...

mən də elə hamı kimi...

               BİR-BİR DÜŞÜR YADIMA...

Dəmir barmaqlıqlardan
uzadardım  balaca əllərimi.

Ovcunda gizlənərdi 

buz kimi barmaqlarım.

Evə heç istəməzdim

yalvarardım hər dəfə

“Nolar, yanında qalım...”

Hamısı yadıma gəlir.

Biz səni gözləyirdik

sönük ocaq başında.

Bir həsrət ovudurdum

mən körpə baxışımda.

O da yadıma gəlir

ilk dəfə evimizdən 

çıxmamışdım mən o vaxt

nənəm yola salmışdı

yanına gəlib onda

“Mən məktəbə gedirəm

Dur, bax”—

deyə bilmişdim ancaq.

Hamısı yadıma gəlir.

Adına şam yanardı

bayram axşamlarında

  sən olmazdın yanımda.

  Bir gün əvvəl olardı

  bizim bayramlarımız

  noolsun?!—

  yas içində hamımız.

Hamısı yadıma gəlir.

Tələsərdim biləndə 

görüşünə gəlirəm.

Xəyallar uydurardım

yatmayıb sübhə qədər.

  Elə ki dolayardım qollarımı boynuna,

toxtayardım balaca,

unudardım hər şeyi.

Bu qızcığaz, balaca

hər görüşun başından

  “Vaxtdır!” deyənə kimi

   uyuyardı dizində

nə bir dərdi, nə qəmi

   Hamısı yadıma gəlir.

Bir dəfə də...

bir gecə

   yorğan çəkib başıma

   ağlamışdım gizlicə.

Ancaq bilmirəm necə

   bilmişdi bunu anam

içini çəkə-çəkə 

danışmışdı nənəmə.

  e...eh..h...

  sənin həsrətindən 

  od düşmüşdü sinəmə.

  Unutmadım heç  nəyi

  deyirəm yana-yana.

  İstəyirəm biləsən

  hamısı gəlir yadıma.

  bir-bir düşür yadıma...

4.DƏHŞƏT

Kimsə çağırır

diksinib ayılan var – 

saat 7.

Qırıq bir güzgü önündə 

qəşəng bir qız...

üz-gözündə su damlası.

“ – Salam!”

Boylanıram ətrafıma—

kimsə yox.

Siyahıdan oxuyurlar:

“ – Filankəs”! 

Kimsə yerimə deyir:–

“ – Burda”!

Masanın üzərində 

bulaşıq boşqab, çəngəl

Süfrədə çörək qırıntısı...

Üstəgəl,

televizorun dəyişir kanalları.

Kimsə yol gəlir...

Kimsə yol gedir...

İçi boş otağın 

qapısı döyülür—

“–Dostlarıdır”—

çatır qulağıma.

Kimisə kimsə telefona çagırır,

Kimsə hardasa gözləyir.

Kiminsə bu gün 

şeri var, şəkli yox

bir qəzet səhifəsində.

Kiminsə ürəyi çırpınır

nəfəsindən bilinir 

qaça-qaça.

Bəzən xorultu başına alır bu evi.

Daha bir günə yol gedən var

hər kəs bilir.

Mən bilmirəm.

Boğula-boğula qışqırmaq istəyirəm:

-Ey! İnsanlar!

Bu nə həngamədir?!

Mən yoxam...

Yox olmuşam!

Dəli olmusuz – nədir?!

    AĞLAMALIDIR, HƏ?

Çarəsiz gecələrin birində 

atmaq istəmişdin özünü

yarıaçıq pəncərəndən,

yadında?

Sonra mən gəlib durmuşdum 

gözünün qabağında

sarılıb ayaqlarına

yalvarmışdım etmə deyə.

Qayıdıb soyuq otağına

tənhalığını yaşamışdın yenidən.

Həmin gecə

sönmüşdü işıqların da

“Görən olmaz” deyib

ağlamışdın doyunca.

Yoxluğumdan xəbər vermişdi

dilə gəlib əşyalar.

Üsyan etmişdin yaşayışına.

Bir balış altda,

Bir balış üstdə

hönkürə-hönkürə açmışdın səhərini.

Gizlədə bilməmişdin

öz-özündən qəhərini.

Yediyin-içdiyin zəhər olmuşdu–dedin.

Dedin: 

“–Geyilmiş paltarlarına bürünmüşdüm”—

qucağındaymışam kimi.

Sonra bütün bunları 

kişi qeyrətinə sığışdırmayıb

yatmaq istəmisən – olmayıb – 

dedin.

Və səhərin gözü açılmamış

yanıma gəlmışdin.

Darıxmısan,

yanıma istəyirsən – deyə.

Mənsə yerimdə qovrula-qovrula

“BURA ÇOX DARDIR!”–demişdim

torpağın altından,

“Əzizim,

daşdansa balış yaxşıdır”—

pıçıldamışdım arxanca

Addımlarından titrəyə-titrəyə

Mən də ağlamışdım.

Ağlamalıdır, hə?

AĞLAYAR QADINLAR

                                “Kişilər kişi olsa...”

Hirsindən ağlayar qadınlar

kişi önündə

zəifliyindən yox.

Gücsüzlüyünə acığı tutar

əlacsızlığından 

əsəbləri onu boğar.

Boğula-boğula hönkürər qadınlar

kişi önündə

içindən doğranar.

Mə`nasız illərinə,

heçə paylanan günlərə,

anlara

ağlayar qadınlar

sevdasız zamanlara.

İçində gəzdirdiyi boşluğa

yanar.

Göz yaşlarını içinə axıdar.

Min dəfə dolar, boşalar

mə`sum baxışları.

Ağlayar qadınlar.

Ağlaya-ağlaya

coşar, daşar.

Ağlaya-ağlaya

ən  sonunda

taleyilə barışar.

Amma, ağlamaz qadınlar

KİŞİ önündə.

GÜNƏŞİ SÖYMÜŞDÜLƏR

                                               (Sonata)

Yıxılıb ruhunun ayaqlarına

 ağlayırdı ana.

 Yoxluqdan qaytarmaq istəyirdi

 duaları...

  İçində təəssüf...

  ...təəssüf...

Səsdən,

Gözdən,

Sözdən,

Başdan olan

Yavrusuna yalvarırdı ana.

Ölüm, xəstəlik qoxusu

vardı havada,

vardı yuvada.

Layla oxuyurdu ana

layla 

yavrusuna.

1. Dəli gözəlin mahnısı:    (Alleqro)

             do-si,

             do-si

səslənirdi Dəli gözəlin mahnısı.

             do-si,

             do-si

             çərək

             çərək

             çərək

             çərək

 olmamışdı beləsi.

 Qanadı qırıq quşlara

 oxuyurdu Dəli gözəl.

 (Stakatto)

 Yox,

 Yox,

 Yoxam,

 Mən yoxam,

 Yoxam,

 Yüz dəfə, min dəfə

 Mən yoxam,

 Yoxam,

 Yox, yox.

       do-si

       do-si

       çərək

       çərək

hamısı çərək.

Mahnısını oxuyurdu Dəli gözəl

                                 Dəli gözəl.

2. Kor qızın nağılı:

    Yummuşdu gözlərini–

   işıq düşür qaranlığa–

   bəhanəsi böyük.

   Zülmətə abidə ucaldırdı

   Günəş boyda.

   Günəşi söymüşdülər

   gizildəmişdi əlləri.

   O isə dini, imanıydı Günəş

   həyatıydı atəş.

   Deyə bilməmişdi

   o parçamdı,

   sən bütünüm.

   Qopar – qovrularam,

   amma sənsiz yox olaram.

   Danışmamışdı

   yerə düşmüş almaları 

   axtarırdı əsasıyla.

3. Karın səsi:

    Qışqırmışdı

    var gücüylə.

    Yoxluq güc gəlmişdi qulaqlarına.

4. Lalın marşı:

    Namə`lum notlarda

    Namə`lum səslər

    ayaqların çırpa-çırpa

    oxuyurdu...

    ... öz aləmində...

5. Popuri:

   Yaş balışda

   başını yelləyirdi 

   Dəli gözəl.

   Quşları yuxuya vermişdi

   Kor qızın nağılı.

   Qısıla-qısıla

   içindı qalmışdı

   Lalın marşı.

   İçində qalmamışdı

   Karın səsi.

   Ölüm, xəstəlik qoxusu

                     vardı havada

                     vardı yuvada.

    Səsdən,

    Gözdən,

    Sözdən 

    Başdan olan

    yavrusuna

    yalvarırdı ana.

    Yoxluqdan qaytarmaq istəyirdi

    duaları

    içində təəssüf...

    ...təəssüf...

    Yıxılıb ruhunun ayaqlarına

                       ağlayırdı ana

                       ağlayırdı anam.

     MƏN ƏSLİNDƏ

Səni oda atmaq

oddan qurtarmaq

üstünə su çiləmək

sənə baxıb 

yerinə göynəmək istəyirəm.

(Göynəmək nə demək?!)

Səni suda batırıb

boğularkən 

qoynumdan

sahilə çırpmaq

Nəfəsinə nəfəs qatmaq

oyatmaq istəyirəm—

çırpınsın ürək.

Səni qatar altına

itələyib

sonra da

dağılmış əndamını

özüm bildiyim kimi

yığmaq, düzmək

Bir başqa istək.

Bilirsən?!—

Mən əslində

Səni görmək istəyirəm

Yaşamında öldürən,

Ölümündə yaşadan

bir xəyal tək,

xəyal tək.

                 OLA  BİLƏR

Xəyalların bolluğundan

hücum çəkə bilər 

vahimələr.

Asta-asta 

qaçıb gizlənmək olar

masaların altında

sancılardan qovrula bilərəm

olmayanda sığalların.

Bəlkə o an sən olsan da,

səndən də qorxmaq olar

qorxuludur...

vəhşi olur axı 

sevgi etirafların.

                 RUHDAN MƏKTUB

Kriminal xəbərlərində 

“İntihar etdi!”

deyəcəklər.

Aha!

Mən də varmışam...

Nə tez anladın?!

Onda

ağlama!

Yoxluğuma ağlama!

İtirmək bu qədər asan – 

hardan biləydin,

necə inanasan?!

Ağlama, 

onda ağlama!

Mən səninçün yaranmışdım,

səninçün də öldüm.

“Səninçün ölərəm!” deyirdim

GÖRDÜN?!

YAZACAQLAR

                              Bu dünyanın baş daşına yazacaqlar:

                                              “Daş başına bu dünyanın” 

                                                                               (S.Ç.)

Onun-bunun umuduna

çörək tapan körpələrin

yaşına yaş əvəzinə

qərinələr gələr bəlkə.

Arxasını qanunların 

qəfəsində itirənlər

ortalıqda...

əsir-yesir...

Hər baharda yeni günəş yalan gələr,

yalan geyər.

İkiüzlü həqiqətin əllərindən

tutub gələr

təzə gəlin libasında hər il bahar.

Bizimkilər

ümid qapar ordan-burdan.

Bir sığalın istisindən

min bir dərdini unudar.

Hər ağızdan bir avaza gücmü çatar?!

Dilləri lal,

qəlbi məlal,

gözlərində milyon sual

büzüşərlər

soyuq yorğanlar altında

yetimlərə “gəl-gəl” deyən

o çoxların qazanında

həyat bişən zamanlarda 

Bizimkilər...

Bizimkilər

Payızlara ürək açar

payızları sevə bilər.

ilhamını sağa-sola düzə bilər.

Bizimkilər yaza bilər...

Yazacaqlar...

Bu dünyanın baş daşına...

     DUYĞULAR QARIŞANDA

...Dənizdə gizlənir Günəş

mən qaranlıq otağımda

nifrətimlə boğuşanda.

Gecəylə verib baş-başa

duyğular qarışanda

Günəşi axtarırıq...

...İllərin həsrətini

bağışlaya bilmirəm

bu qərib sevincimə...

...Qopara bilmirəm Səni

hissimdən...

acığımdan, hirsimdən

əlimi, qolumu, başımı

çırpmaq keçir könlümdən

daş üzlü divarlara.

...Havar çəkmək istəyirəm

yuxuya getməsin gecə

mən yuxuya gedincə...

...Susdurub saatları

donuq əqrəblərinə

bərələ qalır gözlərim.

Zamandan qisasım bu...

...Surətini cizirəm

qaynar baxışlarımla

havanın hər küncünə

dolu-dolu!...

...Qarışınca duyğular

özümə dönən qapılar

bağlı olar üzümə.

Nəbzi itən ömrümə

təsəlli axtarıram

Ay Allah!

Nə yaxşı güzgülər var...

     SON

Mən Eşq küçəsində yaşayıram

yaşım 20—

yox,

Mənzil 20.

Açıq qapı-bacalı

sınıq pəncərəli

bir viranada.

Çirkinliyimdən qorxur 

qonşu uşaqları.

Utanıram halımdan.

Bir sınıq miz,

bir çolaq əsası

bir də Sən varsan

otağımda.

Şəklini də asmışam baxışlarımdan

Mən də yoxam—

İtmişəm, elə bil,

gildir-gildir

göz yaşımla bitmişəm

Sondan sonrası...

Bu mənzil!...

E!

Bu mənzilin havası yox

nəfəsin yox deyə.

Bu mənzildə yuvası çox

axmaq hörümçəklərin.

Sən varsan,

bir sənsən gözəl—

Gözəllik.

Çirkinliyimdən qorxur

qonşu uşaqları.

Utanıram

Aynalarda bir ağlar gözəl var 

gözəlliyinə heyran.

Bu mənzildə hər gün,

hər an,

hər zaman

Başgicəlləndirən duman,

hamilə buludlar var—

(inanmasan da olar).

Eşq küçəsində yaşayıram

mənzil 20.

Açıq qapı-bacalı

sınıq şüşəli pəncərələrdən

gecə-gündüz

bir qız baxar.

Köksünə yağış yağar.

...Eşq küçəsi...

...bir mənzil...

...bir qız...

...gəlib-gedən...

...yox...

...təzə güllər əkdim...

...Unutdum—

Nəsə deyəcəkdim...

YOXSA...

Mən yaşamaq istəmirəm.

Soruşmayın 

niyə, nədən,

səbəb nədir?

Sualların cavabı bir—

Yaşamaq məni istəmir.

  GÜNƏŞ QÜRUB ETMƏDƏDİR...

Günəş qürub etmədədir

Yolumuzda kölgəsi.

Başımızda dolanır

Təkərlərin gur səsi.

Milyonların içində

Təksən

təkliyə həsrət.

İçində hıçqırmada

Milyonların nəfəsi.

Cümlə sükut etmədədir

Sükutu dinlər ancaq.

Sabah sükutdan bizi

Hissimiz oyadacaq!

...Günəş qürub etmədədir...

                    MƏN GEDİRƏM

Mən gedirəm

əlləri uzalı qalıb

bədənlərin

sevda libaslar bürüyən Qadınların.

Mən gedirəm

əlləri uzalı qalıb 

əllərimin.

Mən gəlirəm

əlləri uzalı qalsın

əllərinin.

Tut əlimdən!

                      KÜÇƏ QADINI

Küçə qadınına dönmüsən,

ay anam,

adın təmiz.

Getdiyin yol o baş-bu baş.

Sən küçələr qadınısan,

qurban olduğum,

büllur, ləkəsiz.

O qədər adlamısan...

küçə-küçə...

keçə-keçə,

ölçə-ölçə

yolları

küçə qadını olmusan

qorumaqçın adını.

Qeyrətinə qurban,

ay küçə qadını.

Səkilər dostun-tanışın.

Küçələrdə ağarıb başın.

hər telində bir cığırın dən izi

sən özünsən

küçələrin

həm xanım, həm kənizi.

bu küçəyə

sənin adını verəcəklər

XATİRƏN tələb edir.

                    GECƏNİN SƏSİ

Əvvəl ilbizlərin səsi gəldi

sonra gecə quşlarının

arabir yol maşınlarının vıjıltısı

xışıltısı

küçə pəncərəsinə toxunan yarpaqların.

Bir az sonra qarajın itlərinin

gecə oğrularına hürüşmələri

mənim kimi oyaq qonşumun gülüşmələri

hərdənbir səhərə yol alan yatmışların

bu otağın sükutunda xorultusu

sonra bu xorultuların

qulağımda uğultusu.

Bir saat sonra xoruzların quqqulu-qusu

“Allahu əkbər!”.

Bir saat sonra

köynəyinin arxasında

“Nəsimi” yazılan qadınların

süpürgələrinin ətürpədən səsləri.

və...

və gözlərini qırpmayan bir yalqızın

öpüşən kipriklərinin

ötüşən döyüntülərinin

və ahlarla boğulan dodaqlarının pıçıltısı

“Sora da diyirlər “gecənin sükutunda”...”...

                         ÖLÜRƏM SƏNİNÇÜN

Bir söz demək istəyirəm sənə

qulağına

heç kəsə deməzsən, yaxşı?

Qoy heç kəs bilməsin – 

“ÖLÜRƏM SƏNİNÇÜN!”.

                     ÖLÜ İSTƏYİRƏM!

Elə ölü görmək istəyirəm – 

canlı ölü.

Ağ meyid olsun

hələ gömməsinlər torpağa

1-2 gün qalsın, iyisin

yox, farmalin yox, 

ölü iyi gəlsin

yaxşı-yaxşı qoxulayım

çəkim ciyərlərimə

alnımı dayayım dodaqlarına

qızdırmamı ölçsün

gözlərini də özüm bağlayım 

sonra başımı qoyub balışına

onun kimi

onunla yuxulayım

ölüm yuxusu necə olur, görəsən?

Elə ölü istəyirəm – 

canlı ölü.

Həyatım, 

gəlsənə sənə

elə gecəynən

ölüm cəzası kəsim...

öhö... öhö...

farengetim var axı.
                ÜÇ GÖRÜŞƏ

Bu gün sus

Heç nə demə

qırmızı paltar geyinəcəyəm


yerində olsaydım, düşünməzdim də.

Elə bax!

Necə olsa, səhərdir.

Sabah gülərsən

“vur bura” deyərsən arada

sarı paltar geyinəcəyəm

alaqaranlıqda.

O biri gün sevinərsən

elə bilərsən dünyanı sənə veriblər.

Sən nə desən, 

istəsən...

sultansan da.

O gecənin yarısında

Yaşıl paltar geyinəcəyəm!

                   KARLARINA HANSI GƏLƏR?!








Hansı qapıda yazacaqlar, görəsən?!

Atam evi,

nənəm evi, 

birinci ər,

ikinci ər...

sınıq-salxaq kirayələr...

Karlarına hansı gələr

cızmaq üçün  









“Bu evdə filan şair yaşamışdır.”?!

              OYNAMIRAM

Sən cığalsan

oynamıram

mən daha yummayacağam.

Necə olur? – 

iki xəyanətinə

göz yummuşam bu oyun.

Zəhmət çək

bu dəfə sən YUM!

                SƏNİN SAĞLIĞINA

Süzüb səni içimə

sərxoş olacağam, incimə.

Yırğalanan bədənimdən,

əllərimdən tutub

bircə onu demə ki,

“bəsdir, içmə”.

İçəcəyəm, incimə

SƏNİN SAĞLIĞINA!

                  SƏNDƏN DANIŞMAQ NƏ XOŞ

Səndən danışmaq nə xoş

dolu küçələrində

yaraşıqlı şəhərin.

Səndən danışmaq nə xoş

dolaşıq yollarında

gur işıqlı yerlərin.

Hər addımda səsini

əsən küləklərində

o ilıq nəfəsini

duymaq

yaşamaq bihuş.

Kələ-kötür səkilərin

çılpaq körpələrinin 

qarışıq tellərinə

səni düzmək,

bəzəmək,

dəli kimi gülərək

“Onu sevirəm” demək,

yağışın əlləriylə

küçələrdə döyülmək

səhərədək

səni çılğıncasına sevmək...

ax, sevmək nə xoş.

Bax, səninlə dolmuşam

gəzirəm sərxoş-sərxoş

dolu küçələrində

yaraşıqlı şəhərin

dolaşıq yollarında

gur işıqlı yerlərin.
               HEYİF

Başımı söykədim köksünə

güclü qolların azmış kimi

çəlimsiz qollarımla

mən də basdım

səni bağrıma.

İşığı yandırdılar:

· Gün dalıyca yatmazlar, ay qız!

     istidə balışı da qucaqlayıb eeee....

            SON GÜNLƏRİN İSTƏYİ  

Səni istəməkdən

başımı qaşımağa

vaxt tapa bilməmişəm 

son günlər.

Bu gecənin də ətəyindən tutub

çırpınıram sabaha.

Səhər çözüləcək düyünlər

sabah oxuyacağam əfsanəmi.

Sənə baxıb

məhəbbət yollayacağam sənə

tutub atarsan mənə.

    DAŞLARA GÖMÜLMÜŞ

                                  (və ya GECİKMİŞ ETİRAF)

Daşlara gömülmüş gözlərimə 

dikərsən gözlərini.

Daşlara gömülmüş yanaqlarımdan,

dodaqlarımdan silərsən

qurumuş göz yaşlarımı.

Daşlara gömülmüş qulaqlarıma

hayqırarsan:

“ – Mən səni çox istəyirdim,

ay Dəli, çooox...”

Söyürəm

daşlara gömülmüş əllərimi...

 SEVİŞMƏLƏRİN ARDINDAN

Üşütmələr başlar

sevişmələrin ardından.

Titrək dodaqlarımda

yaşayarsan

özün də bilmədən.

Sabahların gecikmiş etiraflarına

qalar güman

asılar baxışlarımdan

sənsizlik mahnıları.

Zindanlarda can verən

yalqızlara bənzər

bu dəli.

Sarılıb hönkürmək düşər

dəmir barmaqlıqlara.

Yollara dikili gözlərində

sızıldayarsan, amma

dumanında itirər səni

könlünə gömülü arzuları.

Həsrətimin külü kimi

uçarsan əllərimdən

havanın saflığına

dağıdarsan ətrini.

Duyulmamış,

doyulmamış sevginin

görüşünə tələsər

bu qəribin göz yaşları.

Gözlərinə baxaram...

içinə axmaq haram.

Gözlərimdən axarsan

qəlbimə

aram-aram.

Çox da ki susmalıyam,

çox da ki

sənə yadam...

gözlərim deyər ancaq:

“Həyatım, mən də Varam...”

     QAR ADAM
Səni elə bil

bəmbəyaz qardan düzəltdim,

mənim qar oyuncağım!

Və günəş doğanda

gözlərimin önündəcə

əridin.

Ağladım hönkür-hönkür,

yox oldun gilə-gilə.

Soyuq yanvar axşamında

anamın qara şalına

büründüm

həzin-həzin

dizlərimi titrədirdi nəfəsim,

bir də çayımın buxarın

kiridirdi...

intizar

gözlərimin içində

aylara boylanırdı

bir də qış gələcəkmiş...

Bir də qar yağarsa mən...

daha qar adam

düzəltməyəcəyəm.

MƏNDƏN SƏN ALIBLAR

Mən    Sən boyda

           Sən qədər

           Sən istəyirəm.

Mənim Sən boyda

            Sən qədər

            Sənim ola bilər.

Mənə   Sən boyda

            Sən qədər

            Sən gərəksən.

Məni   Sən boyda

            Sən qədər

            Səndə gəzməlilər.

Məndə  Sən boyda

            Sən qədər

            Sən varsan.

Məndən Sən boyda

              Sən qədər

              Səni apardılar...

Mən daha 

             Mən boyda

             Mən qədər.

Sən harda?...

          Kim boyda?..

          Kim qədər?...  

SƏN TORPAQ GÖZLƏRİNLƏ

Sən torpaq gözlərinlə

çiçək bitirdin baxışlarımda.

Mehriban nəfəsinlə

candan ruha ötürüldün.

Süzüldü sevgi yağışların

şəffaf pəncərələrdə

Süzüldüm,

hər damlama Sən dedilər,

bilmədin?

Əllərimi oxudular

şükür elədim taleyə.

Uddum həsrətlərini

qurtum-qurtum...

nə bir söz,

nə bir öyüd ağlıma batdı...

sənsiz

hər günaha Sən dedilər,

bilmədin?

Yaşamağa güc olmadı

təzə sevdalar...

 bəxtimə 

çıxan hər şey talesiz.

Əllərimə,

gözlərimə,

bütünümə həkk elədin

varlığını.

Mən olmadım...

 “Sən” dedilər,

bilmədin?

             BİR  BİLSƏN  NECƏ ÇƏTİN...

Bir  bilsən  necə  çətin

gedənlərin ardından    

ağlamadan

yaşaya bilmək, 

içinə axan həsrətin

əzabından damlayan

göz yaşını daşıya bilmək.

Sevə bilmək

təzədən

səndən sonrakıları

isinə bilmək

özgələrə

öyrəşməyin nə dəhşət olduğunu

bilə-bilə.

Və içində qan ağlayan ürəyinə

dönə-dönə

yalan satmaq,

başını oyunlara qatmaq, 

hisslərindən güclə ayırıb

səni düşüncələrə atmaq-

bir bilsən necə çətin.

Sən bilmə necə çətin...

        AYRILIQ MƏNƏ QƏDƏR

Ayaqlarımın altı qabar

əllərimin içi.

İçimdə bir qalaq qubar.

Kim bilir, 

hansı uçurumlardan aşdı

ayrılıq mənə qədər – 

daş-torpaq qoxusu

ayaqlarında,

əllərində milyonların əl yeri.

              O MAHNI

ölmüş dodaqlarımın

gecikmiş pıçıltıları

sürünür yaş küçələrdə

o mahnı səslənir hələ…

gələn payıza kim ölə, kim qala…
                   SİZ MƏNİ TEZ İTİRƏCƏKSİZ... 

Siz məni tez itirəcəksiz.

Saçlarım ağarmayacaq

Gözlərimin altını

əllərimin üstünü

əzməyəcək qırışlar.

Sönməyəcək baxışlarımda işıq.

Solmayacaq üzümdəki yaraşıq.

Gedəcəyəm... beli bükülmədən,

dizləri titrəmədən

gedəcəyəm... 

kimsə hiss eləmədən

mən bilirəm...

tez itirəcəksiz məni...

ağlamağım gəlir sizə

axtarmaq istəyirəm

özümü yerinizə...

           MƏN NEYLƏYİM

Ayrılıq boyda dünyanın 

hər şeyi “Sən” desə,

ya da dünya qədər ayrılıq 

ölmək üçün səni istəsə, 

ya da ölüm

ayrılığın dünya yüklü kədəriylə

qəfil gələrsə,

mən neyləyim?

İçimdə dolaşsa sənsizlik rüzgarları,

Təsəllilər əritməsə buza dönən qarları,

Duzlu göz yaşlarım birdən göynədərsə yaraları

mən neyləyim?

Utansam yoxluğundan

gizlənsəm hisslərimin arasında

yıxılmış dünyamın xarabalığında

itsəm baxışlarımın arxasında

dönsə, dolansa həsrətin

başımda gecə-gündüz

bir Sənə qalarsa əlac...

mən neyləyim?

Sənə sevda göndərirəm...

Məndən sonra əziz olar...

           BAŞIMI ALIB ƏLİMƏ... 

Başımı alıb əlimə

səni

diyar-diyar axtarmağım qalıb.

Dağınıq yaddaşımın

səhifələrindən gəlir

bu inqilab havası.

Səni unutmaqdan başqa

hər şey gəlib ağlıma – 

ölüm belə

Səndən bir parça ləkə sürülmüş
həyat lövhələrimə.

Küləyin sovurduğu sarı yarpaqlar kimi aciz

və

taleyin dolaylarında

azıb qalmış ömrüm kimi

çarəsiz

qoyub getdiyin “mən” varam – 

əlinə

saçlarına

bir də murdar dodaqlarına

iblis əli dəymiş Mən.

Xilasına ümid deyilən

nəsə də yox...

Əslində XƏYANƏT də böyük bir arzu...
                MƏNƏ SƏNDƏN

Körpəsini doğulmadan

qoynundaca itirən

anaların gözlərindən damlayan

yanıqlı gözyaşlarına hopmuş

təəssüfə oxşayır

dodaqlarımda donmuş

yalançı təbəssümüm.

Kimsə bilməsə də,

sənə bəlli

nə qədər əziz olmusan.

Nə qədər içimdə gizlənsin

bir belə hıçqırığım?!-

sənə söz verdim ağlamayım.

Qucaq dolusu həsrətin var.

Bilirsən necə olur darıxmaq?

Ya bir çarə bulmalısan,

ya da dərdini gəl apar

biz də adam kimi yaşayaq.

Qorxuludur sevda küçələrini

təkbaşına addımlamaq.

Qaranlıqlar vahimə dolu.

Səksəkələr bürüyüb yolu.

Özündən böyük yoxluğun varmış-

başdan söyləmədin ki.

Mənə səndən

iynənin ucu boyda ümid gərək.

Yolla ki, arxayın ölə bilək!
                  OLMUR

Elə gözlərində yox oldu həyat

kimsə bilmədi nələri itirdim

Nələr qaldı yarı yolda 

susmağa məcbur 

yaşamağa təhkim

olmasan olmur

qoynuna sığınmadan

ovuclarında itmədən

olmur, hərşeyim, olmur

dodaqlarını hiss etmədən 

gəl

yaşamaq istəyirəm

səni 

səni

səni istəyirəm

olmur, hərşeyim, olmur

gəl...

Hisslərimə qadağalar yaraşmır

etmə, eləmə

əllərimi təşnə etmə saçlarına

bu bədbəxt taleyimin yazılmamış səhifəsisən

istəmirəm 

sənsiz ölmək istəmirəm

bacarmıram,

sənsizliyin əsarətindən qurtar məni

qurban olum

qurtar
olmur, hərşeyim, olmur
Gəl...
Ürəyimdə yara kimi göynədir yerin
dodaqlarımda adının çat yeri
səndən başqa görə biləcəyim kimsəm yox
başımda rüzgarlar dolaşar
sən yoxsan   
sən yoxsan
ol, 
qurban olum, ol
olmur, hərşeyim, olmur
Gəl...

MƏNDƏN   SONRA

Dar, qaranlıq küçələrdə

əllərini hiss etmədən

yerimək olmur.

Dodaqlarıma zillənən baxışlarını axtarıram.

Yenə yalan danışmaq istəyirəm – 

“Kim dedi ki, sevirəm səni?!”...

heç kəs basmır bağrına məni.

yalanımı üzümə çırpanım yox.

Hisslərimin çılğın bağırtıları

yollara çırpılır
hirsimdən

öldürmək istəyirəm 

yerə sərili daşları
ürəyinin üstündə yeriyirəm, elə bil.

Sən

ölüm adlı yuxumsan

məndən sonra həqiqətim olacaqsan...
VƏ BİR SUAL...

Ölmüş arzularımın

matəm marşını oxuyur

dodaqlarıma damlayan

göz damcılarım.

Göynətmədən ayrılmadı heç nə məndən.

Hisslərimin adı ağrı

bütünüm yaralı

içimdə Sən ölçüdə

bir yanğı yeri
yandırdın məni

yoxluğunla yaxa-yaxa

Başımda dolaşan sənsizliyin

qüssəsindən daşa-daşa

sevincdən hər gün 

bir qarış uzaq.

Susmuş baxışlarımda axtarsalar da, 

səni tapan yox.

Heç kəs görmədi,

heç kəs biləməz

harda bitir sevdalar.

Səpələnmiş, 

pərakəndə duyğularım

sola-sağa.
Bilirəm,

ovucların boş...

gözlərin bomboş...

ürəyində qalaq-qalaq yoxluğum.

Mənə deyiləsi nə qədər söz.

Bölünəsi dərdimiz çox.

Tale deyilən nəsə varmış...

istəməsən də yaşanırmış

əy boynunu – 

qismətin göz qabağında

elə hey dediyini deyir...

...bir daha, bir daha...
Nə desəm az.

Daha heç nə bir şeyə yaramaz – 

üstünə həsrət seli axan,

qulağına “Ayrılıq” pıçıldanan,

dərd içində batanlara.

Bilirsən? – 

sənsizlik oxumaq istəyirəm

və bir sual – danış,

amma 

gözlərimə baxa-baxa – 

MƏNİ UNUTMAQ İSTƏYİRSƏN? 

         PARÇALAR

Ölsəm

daşım özümdən qiymətli

bəlkə baş çəkən tapılar.

Nə qədər ki varam – heç.

Dirilər sevilmək üçündür, yavrum,

Ölülər... bilmirəm.
***

Özümdən imtina edirəm bu gün

Silirəm özümü özümdən.

Ürəyimdən qovdum axır ki özümü

Özüm gözlərimdən başlayırdım

Daha heç kəs baxmasın gözlərimə.

***
Yaxşı ki əllərin oldu

İlk dəfə onlar bəhs etdilər qadınlığımdan.

Daha saçlarımı

     oğlansayağı kəsdirməyəcəyəm.

Kasıb-kusuba payladım

              şalvarlarımı.

Bir az da dodaqlarımı boyayacağam.

Nə yaxşıdır qadın olmaq.

(Amma ana olmağın qorxusu başqa...)

***
Bəlkə daha məhəbbətdən danışmayaq?!

Bəlkə sevmək susmaqdır?!

Hər halda

Mən bunu bacarmıram.

***
Süddən kəsilmiş körpələrin dili olsaydı,

acanda ağlamaq yerinə

ayrılıq şeirləri əzbərləyərdilər.

Mənə bir qurtum süd...

***

Gözlərimin içinə baxırsan həmişə

Dodaqlarıma baxıb udqunursan

Əllərimi sıxırsan dərindən nəfəs alıb

Boynumu iyləyirsən, hansı ətirdir deyə

Həmişə nəsə axtarırsan elə bil,

Nəsə tapmaq hayındasan.

Həyatım,

Səninçün nəyi itirim?

***                            

Sevgi də qorxu kimidir

adamın iliyinə işləyir

adamın sümükləri gizildəyir.

Heyif ki mən hələ

Sevmək qorxusu yaşayıram.

***
Mənim kimi yarımçıq adamlar

yarımçıq sevgilərin yadigarı.

Mən heç vaxt 

Bütün ola bilməmişəm.

Niyə?!

Soruşursan?

*** 

Tuta-tuta

addım-addım

kor-koranə

bura çatdım.

Guya qaranlığın rəngi dəyişəcək.

***                        

           TELEVİZOR

Söndürmüşəm bu zəhrimarı

özümə baxıram. 
Heç yandıranda göstərmir məni.

***

           SAYĞAC

İşıqları söndürmüşük

yenə yazır.
Deyəsən, bu dəfə

məndən keçir 

cərəyan.

***

Bir məftilin ucunu

ikiyə ayırıblar

nə var-nə var

başqa bir məftilin

ucuna qoşacaqlar.

Sən demə, 

qovuşmağa da

ayrılıq lazımmış.

***
Daha qaraynan yazmıram

deyəsən, mart gəlib.
***
Dərdin çıxmağına

10 gün qalıb.

Bircə aprel gəlsəydi...

(31-i bayramaxşamı)

***
Əlimi qoydum

qəlbimin düz üstünə

evdə nasaz saat azmış kimi...

             AXTARIŞDA

Heç bilmirəm

haçan 

harda

necə unutdum

təsəlli nə oldu

ümid haçan döydü qapımı

hərarəti kim qovdu ürəyimə

əllərimin buzu necə açıldı

nə vaxt

necə oldu

daha hiss etmədi

dodaqlarım səni

kim saldı beynimə

bir də sevmək lazımdır deyə

təzədən sığına biləcəyim

kişi qucağı axtarmağı

hardan başladı bu arzu

yenə ağlamaq istəyirəm

birinin qolları arasında

təzə sevgi mesajı almaq istədim yenə

gecəylə səhər arasında

təzələndim...

amma yenə də sənə yazıram

Hələ də uduzuram...
           AYRILIQ ©  2006 

Bitdi

filmin sonu

ekranda qaraltı.

özüm elədim – 

yazıldı
bəyaz şriftlər

arxasında kölgələr...

hər adın altında

ÖZÜM
Əllərimi kəsməliydilər

kəsmədilər.

Dilimi yandırmalıydılar

olmadı.

Kimsə bacarmadı

heç kəs də bacarmayacaq

hər şey özüm...

Ayrılıq © 2006

ekranda qaraltı...

...təzə əzablara endirim...

...ucuz həsrət...

...sərasər gözyaşı...

Son... – bir dünya markası...
       DODAQLARIMDAN SAÇLARIMA

Bu gecə üfürməyi öyrəndim

dodaqlarımın arasından

saçlarımın arasına 

iyrəndiyim tüstünü.

Bir az da çiyrəndim özümdən.

Kişi əllərinin qoxusu gəldi

barmaqlarımdan.

Qıyıldı gözlərim,

içi göynədi,

içim göynədi.

öskürdüm...

öskürdüm...

öskürdüm...

çox iyrənc bəlğəmə qatıb

tulladım axır ki səni

pəncərədən bayıra.

Bəmbəyaz kötüyü sıxaraq külqabıya

sənə olan qəzəbimlə

təşəkkür etdim siqaraya...
             SƏNƏ OXŞADILAR 

Bütün kişilər

sənin kimi susdururmuş

qadınları
hamı sənin kimi ehtiraslı.

Hər kəsə özüm oldum – 

özüm kimi tanıdılar məni.

Sənin kimi

sıxıb bağrına

hıçqırıqlarımı kiritdilər.

Körpə pişik balası oxşar kimi 

oxşadılar

sənə oxşadılar.

Ərköyün balasına 

çevrildim

hər birinin

nazımla oynadılar.

Hamısıyla oynadım

sənin kimi.

Bəzən

sevginin çoxluğundan 

qudurub

azdır deyə

yalançı suallar uydurdum,

ağlabatmayan

cavablar qoşdum

arxasıyca
sonra guya

hirslənib

gözlərimdən yaş da axıtdım – 

inandılar.

Gülüb

“hələ böyüməmisən” dedilər.

Hamı sənin kimi 

böyütdü məni.

Sevməyi öyrətdilər
öpməyi öyrətdilər
dönə-dönə ölməyi 

təzə eşqin qucağında

dirilməyi öyrətdilər.

Hamısı da

ilkim bildi özünü.

Hamısını aldatdım,

aldandılar – 

bu dəfə mənim kimi

mən də 

sənin kimi.

Hamımız səndən öyrəndik

sənə öyrətdiklərimi.

Qəribədir...

elə bil
Allah qurdu bu oyunu

hamısı sənə bənzədi

bütün sevənlərimin

qalın, ətli dodaqları
şirin gülüşü
bir də

ağıllı baxışları oldu.

Amma hər toxunuşda

yumuldu gözləri – 

hüzurumda

itdi ağılları

axmaq hissləriylə

sarıldılar 

hər dəfə.

Mənim qollarımısa

ağlım sarıdı

boyunlarına – 

özündən başqa

hamı,

hər şey oyun – dedi – 

oyna – dedi.

Kimsə mənlik olmadı – 

səndə itirdiyim mənliyim kimi

MƏNim kimi.

Hamı sənin kimi sevdi

Hamı sənin kimi oxşadı

Hamı sənin kimi bildi məni.

Amma kimsənin 

ağlına belə gəlmədi

silib tullasın

sevən ürəyindən

birdəfəlik

bu dəlini...

Qadın olmağı öyrətmək istədilər 
ALINMADI...
****
Bütöv,

dolu bir sevgini

qapıb aldı 

sənsiz keçən illər

əlimdən.

Günün biri

gerçək səni

bağrıma basanda

hiss etdim yoxluğunu

xəyallarda var olduğunu.

Yaddaşımda 

iyrənc,

qorxulu

kimliyinlə saxladım səni.

İllər boyu

başıma qaxınc,

üzümə qara olan

ATA adına

bağışladım

qucaq dolusu sevgimi.
          CAVİDANIMA ETİRAF

Sevgi

bədəndə söndürülən

siqaret.

Çılpaq vücudlar var

közərməyə möhtac.

Sevilməyə acan, 

hər gələnə qucaq açan 

hər qadına mərhəmət də

kişilərə yaraşmaz, oğlum.   

Sonra

dəli kimi sevən xanımın

aldığı hər “5”-ə

pul borcu ödədiyin oğlun

ya da

qapısının döyülən vaxtı çatan

qızın olsa belə,

səni sevərlər.

Dünyada    

bilmirsən nə qədər

arvadın kimi ana

məşuqən kimi qadın 

var, yavrum.

Məsələn, mən...
              ARALI

Oturub 

adam kimi

dodaq tərpətməyə

üçüncü adam lazımmış

yəni başqa cür.

Bir-iki kəlmə sözlə də

sevmək olar

dodaqlar təkcə öpmək üçün tərpənməməli.

Bir-iki qurtum çayı da

“üüp” edib

içinə çəkmək olar,

qadın ətrinin qoxusunu da

ciyərlərin qəbul edə bilər – 

elə gərək həmişə

bədən tərinin iyi olsun?!

Yox, əzizim, – 

qadınları sözlə də sevmək olar.

Kişi kimi and içirəm

namusuma –

özümü 

misralarda can çəkən

hecalarla oxşatmışam.

Məni 

sətirlərdə ilişib qalan

ehtirasla seviblər...

Bir addım aralı durub

    xəyalında sevişən

        kişilər var, kişi qırığı...

MƏN  HƏLƏ  QADINI  DEMİRƏM...

                      AH, MƏDİNƏ, MƏDİNƏ...
Hər gecə təzə ətir açır

hər gecə təzə yataq dəsti açmasa da

özü və allahı bilir

neçə yadın qoxusun

doğma qoxuya çevirib

bir balışda

çörək ağacı olan

gecələr cırıldayan

o çarpayıda

“Şorgöz Mədinə”.

“Şorgöz Mədinə”

alnı açıq

üzü ağ gəzir

kimsəyə hesaba vermir

bir parça çörəyini qazanır

ağzıgöyçək qonşularına

boyun əymir deyə

utanmır

qızarmır

həyasızın biri həyasızdır

özü bilir

bir də

“allahı bilər, mənə nə?” – 

deyən 

mənim kimi məhəllə qızlarına

danışır

mərhəmət dolu gözlərimizə 

baxa-baxa

hər şeyi – 

“mənim kimi yox,

sizin kimi də yaramır

adam kimi yaşamaqçun” – 

ağlaya-ağlaya

Mədinə

“Şorgöz Mədinə”.

Ərini ondan gizlədən

“Mədinə kimilərinə

gözünün ucuynan da baxmaz” –deyib

qonşu arvada

üz tutub danışsa da

təzə gəlin

sözü Mədinəyə atar

amma gecələr

əri “yorğunluqdan”

arxasını ona çevirəndə

lənətlər yağdırar

“Qancıq Mədinəyə”.

“Qancıq Mədinə”

hər dəfə 

dərsdən qaçıb

bu mənzildə

“dincəlməyə” gələn

“balaca”lara

dərs verəndə

ayaqları gizildəyər

günlərlə sağalmayan

irin üstünə irin tökən

yaraları yadına düşər

oxlov yerləri nərə çəkər

hər dəfə də

“qız nədi, oxumaq nə” – deyib

hirsi soyumayan atasının

bağırtıları qulağında uğuldayar

sonra 

ağlı başından çıxmış 

nənəsinin axmaq nağıllarını

xatırlayıb

“Göyçək Fatma”

“Göyçək Mədinə”

olduğuna sevinər.

“Göyçək Mədinə”

hər dəfə

arasında tiryək daşıdığı

döşlərinə

tərif deyən kişilərə

qardaşından söz açmaq istər

“itə-qurda”

“can verib”

həbslərdən qoruduğu qardaşından...

yalnız onda

həya boğar

“qızcığazı”

utanıb susar

“Qeyrətli Mədinə”.

“Qeyrətli Mədinə”

ilk dəfə qeyrətini

satdığı sevdiyinə

diz çöküb yalvardığı

məlun gündən bu yana

yuxusunda çay dəmləyər

firon qayınanasına

tək qaldığı gecələrdə

səhər dodaqlarında

uçuq yeri göynədikcə

dişini-dişinə sıxıb

nifrət dağıdar

yaddaşından silinməyən

yuxularından ayıldan

dəhşətli xatirəsinə

başında dolaşıb-qalan

bitməyən güllə səsinə

“Bədbəxt Mədinə”.

“Bədbəxt Mədinə”

hələ onda – 

illərini itirdiyi zindanlarda

acından ödünü qusub

hönkürdüyü zamanlarda

doğulmadan itirdiyi körpəsinə

söz vermişdi –

“gələnə xoş gəl,

gedənə boş ver” deməliydi

bundan sonra

olmalıydı

“Fahişə Mədinə”.

“Fahişə Mədinə”

xəyalında mininə sığınan

milyonuna qucaq açan

qadınlardan

həyasını qorumadı

ömrü boyu

ürəyində 

dilinə belə gəlməyən

arzusuyla

qovrula-qovrula

sayını itirdiyi kişilərin

minindən bir oğul doğmaq istədi

doğmadı ki, doğmadı.

Mədinə öldü.

Yazıq Mədinə...
Yasin


bu qışın susan ümidlərini mənə burax

yaşanmamış baharlar varmış
de
nə deyəcəksən indi de
de ki

sabah yerini başqa bir qadına verirəm

de ki ölürəm
de ki öldürürəm
de ki
daha

la ilahə illallah yoxdu
Məhəmməd də onun rəsulu deyil

bu ilin ilk qarı yağdı dünən
demirəm ki, anlamadım
hər şərdə bir xeyir var deyirdilər
tərsinə isbata nə lüzum
allah da bir deyilmiş
minlərin birliyiymiş
ən böyük
ən qadir

ən mərhəmətli deyilmiş
böyüklərin
qadirlərin
rəhimlilərin
mən nə bilim nələrin
mən nə bilim nəyiymiş
yasmı tutmalı
qarayamı bürünməli

ölməyə gücüm olmaz bilirəm
ölməkdən o yana nədirsə odur
bilməlisən
sən ən bilənimsən
allah deyilsən
allahım deyilsən
allahdan o yana heç nə yox
sən osan….
yenə kəsilən başlar fəsli gəlir
səfərə çıxmaq yox bu aralar
yenə matəmli havalar…
böyük çilə
kiçik çilə
sonra da ömür fəslim – alaçarpa
yağış
qar
çovğun
şaxta
tufan
rüzgar
dolu
bürüyəcək yolu
hüzün gələcək
ayaqlarını çırpa-çırpa
ilahilərin ritmi bu….
bu bahar Bakıda sonbahar demişdim
kimsə inanmadı
Aygün xanım mahnı da yazmadı
olmaz
ağır mətndi
buna mahnı yazmağa əlim gəlmir dedi
gərək gələydi
mənim payızımdan kimə nə, dostum
mən zatən yazılmayanlarda itib-batdım….
bir ömür yalanlarla oyanıb
yalanlarla yatdım
demə ki, allahın qəzəbindən qorx
demə ki, allah ona üsyan edənləri əfv etmir
de ki,
demişdim axı allah bağışlayandır….
qələmlərin bitdiyi yerdə sən
sözümün bitdiyi yerdə mən
mənim bitdiyim yerdə bir ovuc torpaq qalar
üstümə daş atmayın demişəm
yaşıl otlar cücərincəyədək su
bol su

dolu dolu su səpin…
məndən geriyə heç nə olmamalı çünki
çünki
bu işin
bu çünkilərin çünkisi yox
çünki allahın üz döndərdiklərinə bəndədən nə hacət…
əlif, ləm, mim
vəl quranil həkim
məliki yavmid-din
daha mən nə bilim kim
nə
hara
harda
kiminlə
allahın hökmü
peyğəmbərin kavli ilə
məni….
Öldürün məni!!!!!!!!!!!!!!!
3 yanvar 2008

